Redningsarbeidere: Regimet bombet moské fylt med kvinner og barn
Torsdag morgen begynte flere fly å sirkle over byen Maaret al-Numan nordvest i Syria. Byen ligger strategisk plassert på hovedveien mellom Damaskus og Aleppo, og er kontrollert av opprørere. Etter å ha sluppet minst ti bomber i den østlige utkanten av byen la luftstyrkene to bolighus og en moské i ruiner. - Vi har funnet 44 lik under bygningsrestene, sier en redningsarbeider til nyhetsbyrået AFP. Han sier at mange av dem var kvinner og barn som hadde søkt tilflukt i moskéen da angrepene begynte. Flere av de drepte hadde også nylig returnert fra en nærliggende by fordi de trodde angrepene var over. - For øyeblikket virker det som bare tre personer overlevde angrepet, inkludert en to år gammel gutt. Han døde i armene til sin døde far, sier lege Jaffar Sharhoub. Også fire andre byer skal ha blitt rammet av regimets luftangrep torsdag, melder AP. Bildespesial:Se de dramatiske bildene fra Maaret al-NumanSyria-kjenner Kai Kverme mener angrepet er i tråd med utviklingen i landet den siste tiden. - Regimet har veldig tydelig støttet seg mer og mer på luftstyrker i flere måneder. Her har de et overtak i forhold til opposisjonen og opprørerne. Det kommer jevnlig meldinger om helikoptre og fly som blir skutt ned, men det koster regimet relativt lite i forhold til når de er på bakken og kriger, sier Kverme til VG Nett. Han mener det er umulig å si om styrkene rammer sivile mål med vilje. - Men historisk sett har man sett at regimet er villig til å ta i bruk drastiske virkemidler.Samme dag som opprørernes stilling i Maaret-al Numan ble angrepet, ble viktige etterretningskontorer i Damaskus rammet av en kraftig eksplosjon. En kilde i de syriske sikkerhetsstyrkene sier til AFP at det er snakk om et selvmordsangrep og at bomben gikk av omtrent 300 meter fra innenriksdepartementet. Ingen ble såret i angrepet, som ikke er bekreftet av verken opprørere eller regjeringen, melder NTB. Onsdag dukket det også opp dramatiske videobilder av et militærhelikopter som angivelig ble skutt ned av opprørere i provinsen Idlib, skriver BBC. Ifølge opposisjonen har 144 blitt drept i Syria i løpet av torsdag, melder CNN. Kverme mener man fortsatt kan forvente en opptrapping av konflikten. - Jeg tror ikke vi har sett slutten på det ennå. Jeg vil stadig fremheve at regimet er ferdig - det er umulig å se hvordan de skal overleve når så mange land har vendt ryggen mot dem - men jeg forventer nok en ytterligere eskalering. Regimet har ikke noe å tape, sier han.Men nå håper både FN og Den arabiske liga at de skal oppnå en pause fra borgerkrigen. Lørdag kommer spesialutsending Lakhdar Brahimi til Syria for å fremforhandle en fire dager lang våpenhvile under muslimenes religiøse høytid Eid al-adha, som begynner 25. oktober. Helge Lurås ved Senter for internasjonal og strategisk analyse (SISA) tror det kan være mulig å oppnå en midlertidig avtale fordi Assad gjerne vil oppnå litt godvilje internasjonalt. - Dessuten vil en våpenhvile kunne gi et visst håp til befolkningen i Syria. Det er en tillitsskapende handling som gjerne er en del av slike fredsprosesser hvor det er liten tillit: små symbolske handlinger kan være veldig viktig for å få noe i gang. Flere sår imidlertid tvil om at en slik våpenhvile lar seg gjennomføre. - På bakken har man både styrker som både er for og i mot regimet og som ikke responderer på noen form for myndigheter, sier Rami Abdel Rahman i det Syriske observatorium for menneskerettigheter.
Torsdag ble minst 44 drept da en moské og to bolighus ble lagt i ruiner av regimets luftstyrker, melder nyhetsbyrået AFP.